Reusebeloning vir inligting oor vermoorde polisiekonstabelsArgieffoto Dan Plato, LUR vir gemeenskapsveiligheid in die Wes-Kaap, het die moorde op twee polisiekonstabels in die Wes-Kaap die naweek ten sterkste veroordeel en gesê die R100 000-beloning vir inligting oor die beamptes se moordenaars is steeds geldig. Maroela Media het vroeër hieroor berig. Konst. Lonwabo Kili (30) is om 20:00 doodgeskiet in Delft toe hy ŉ kennis gaan oplaai het en konst. Siyamcela Ncipa (37) is in Khayelitsha buite ŉ vriend se huis doodgeskiet. Reneilwe Serero, woordvoerder van Bheki Cele, polisieminister, het gesê in albei gevalle is die konstabels van hul vuurwapens beroof. Plato het sy medelye met Kili en Ncipa se gesinne en kollegas betuig. Hy meen dié moorde, wat oënskynlik gepleeg is net om die beamptes van hul wapens te beroof, het geen plek in die samelewing nie. “Dit is daarom dat ek die wetsgehoorsame gemeenskapslede herinner dat die departement se veiligheidsbeloning van R100 000 steeds geld vir enigiemand met inligting wat sal lei tot die inhegtenisneming en suksesvolle vervolging van die moordenaars.” Plato het gesê slegs ŉ paar mense is verantwoordelik vir dié misdade. “Die mense wat verantwoordelik is, was egter iemand se kind, iemand se buurman of iemand se sibbe – en dít is die mense wat die stilte moet verbreek en die polisie bystaan.” Cele het ŉ 72-uur-aksiespan geaktiveer om te verseker dat die verdagtes vasgetrek en daar beslag gelê word op die wapens. Mense met inligting oor die voorval wat sal help om die verdagtes te identifiseer kan hul naaste polisiestasie besoek of 0860 010 111 skakel.